Dostál, Ondrej, poslanec NR SR (2018-09-18):
Vážené kolegyne, kolegovia, dovoľte, aby som iba veľmi stručne vystúpil k tomuto návrhu zákona. Chcem ten návrh podporiť, myslím si, že ide správnym smerom, ide smerom k rozširovaniu množstva informácií, ktoré, ktoré sa zverejňujú o činnosti orgánov činných v trestnom konaní. Nie je to, nie je to výmysel kolegu Beblavého, je to, je to trend, ktorý je obsiahnutý v širších a dlhodobejších úvahách o tom, ako by sa mal zákon o slobodnom prístupe k informáciám zmeniť. Samozrejme, že tieto informácie sú citlivé, nemožno zverejňovať čokoľvek, musia tam byť nejaké obmedzenia, musí sa dbať na práva a právom chránené záujmy dotknutých osôb, či, či ide o podozrivých, alebo, alebo o obete, alebo o tretie osoby, to je samozrejmé. Ale myslím, že ten návrh je predložený, je vyvážený a dbá aj o túto stránku. To, čo by som chcel dať do pozornosti, je, že, a spomenul to aj pán poslanec Beblavý vo svojom vystúpení, že, že prichádza s týmto návrhom v rámci nejakej reakcie na to, čo sa tu udialo tento rok, keď bol zavraždený investigatívny novinár Ján Kuciak a jeho, jeho priateľka, snúbenica Martina Kušnírová a prichádza jeho strana SPOLU – občianska demokracia a jeho kolegovia poslanci, ktorí sú členmi tejto strany, s balíkom, balíkom návrhov. A tu sa mi zdá, že je vhodné porovnať reakciu opozície a reakciu vládnej koalície. Keď opozičný poslanec navrhuje v reakcii na tú hroznú udalosť rozšíriť rozsah informácií o činnosti orgánov činných v trestnom konaní, vláda a vládna koalícia idú presne opačným smerom. No, problém, pán Hrnko, zapli ste sa, už to nejde vypnúť. Vládna koalícia ide presne opačným smerom. V takom poloskrátenom konaní sme tu, sme tu alebo ste tu, lebo my sme za to nehlasovali, schválili obmedzenie sprístupňovania informácií na návrh ministerstva spravodlivosti, týkajúcich sa rozhodnutí o odposluchoch, o domových prehliadkach a podobne, čím sa znížila miera kontroly vo vzťahu k orgánom činným v trestnom konaní aj vo vzťahu k tajným službám, ktorá nemá alternatívu dostatočnú, pretože tá parlamentná kontrola je častokrát iba, iba formálna. Upozorňovali sme na to, napriek tomu ste si to presadili a myslím, že na tejto schôdzi ste prelomili aj veto, veto prezidenta, ktorý vás na to tiež upozorňoval. A na tejto schôdzi koaliční poslanci opäť dávajú najavo, že tomu vôbec nerozumejú a že chcú ísť úplne opačným smerom, keď navrhujú zrušiť povinnosť orgánov činných v trestnom konaní zaoberať sa anonymnými podaniami, teda anonymnými trestnými oznámeniami. Čiže už nemá byť rozhodujúce to, čo je obsah toho trestného oznámenia, ale to, či je, či je, či sú tie údaje úplné alebo či to náhodou, náhodou nie je anonymné. Čiže vytvára sa tým priestor, aby aj trestné oznámenia, ktoré obsahujú informácie o tom, že je páchaná trestná činnosť alebo bol spáchaný trestný čin, môžu obsahovať aj informácie o tom, akým spôsobom je možné tieto podozrenia preveriť, napriek tomu bude stačiť, že tie údaje o oznamovateľoch budú neúplné alebo budú tam chýbať a orgán činný v trestnom konaní bude môcť dať tento návrh pekne zo stola, alebo toto trestné oznámenie. Toto ste, pochopiteľne, v prvom čítaní odhlasovali, tak sa budem veľmi pozorne pozerať na to, ako sa postavíte k návrhu kolegu Beblavého, ktorý uchopil súčasnú situáciu opačným a podľa môjho presvedčenia správnym spôsobom. Ďakujem za pozornosť.